Bil kolliderte med Bybanen

Bybaneuhell like ved Årstad videregående skole. Den mannlige bilføreren er fraktet til Haukeland.

Publisert Publisert 30. september 2014

KJØRTE FEIL: En eldre bilfører er sendt til Haukeland sykehus etter kollisjonen. Foto: Eskil Furunes

Arne Colliander

Marit Fosso

Denne artikkelen er over fem år gammel

Klokken 13.31 fikk politiet melding om at Bybane-vognen hadde truffet en bil i Bjørnsonsgate, like ved Årstad Videregående skole.

— Det var én person i bilen, som sannsynligvis ikke er alvorlig skadet, sier operasjonsleder Morten Kronen ved Hordaland politidistrikt.

Føreren av bilen er tatt hånd om av ambulansepersonell og fraktet til traumemottaket på Haukeland.

— Antakelig er ingen passasjerer på Bybanen skadet, sier Kronen.

Store materielle skader

Brannvesen og politi er på stedet og jobber. En tauebil er også på stedet, for å fjerne bilen.

— Bilen har fått store materielle skader, og er ikke kjørbar, sier Kronen.

Bybanen har fått skader på høyre front.

Politiet på stedet regner med at det ikke vil ta så lang tid før bybanen kan gå igjen.

Klokken 14.25 skal bybanen være i vanlig rute igjen, ifølge Keolis AS som drifter bybanen.

Skubbet 50 meter

Hendelsesforløpet er foreløpig noe uklart, og etterforskes videre.

— Bybanen har kollidert med en varebil som har kommet ut fra et lysregulert kryss i Bjørnsonsgate, sier innsatsleder Rune Vedeler.

Det er foreløpig uklart om bilen har kjørt ut på rødt lys.

— Varebilen har blitt skubbet rundt 50 meter av bybanen, sier Vedeler.

UHELL: Bybanen kolliderte med en bil like ved Årstad Videregående skole. Foto: 2211-tipser

IKKE KJØRBAR: Bilen har fått store materielle skader. Foto: 2211-tipser

Publisert Publisert: 30. september 2014 13:38 Oppdatert: 30. september 2014 14:27